khistorydata/jeongjo-sjw-relations huggingface dataset:
정조 1년
前哨官李觀賢金爀朴基赫李尙謙閔修益吳載衍洪龍禧南蓍喆。及第李重賢。前哨官李重煥。及第兪鉉商等疏曰。伏以臣等。以弓馬賤品。固不敢與聞於朝廷事爲。而至於變出肘腋。禍迫宗社。則臣等亦有同得之天。何可徒知其賤。自後於人。不思所以沐浴請討也哉。今番亂逆。亘萬古所未有。而推戴二字。不覺骨驚膽掉。實欲食肉寢皮者也。諸賊雖已伏法。逆禶尙今容息。噫嘻。以禶之元惡巨魁。而曷嘗有晷刻容貸於覆載之間者耶。三司之啓。百僚之請。今幾日矣。而尙靳兪音。輿情益復抑鬱。殿下豈可以私恩。屈公法乎。如此匈賊。一日假息。有一日之憂。二日假息。有二日之憂。擧國遑遑。事變莫測。憂憤所激。不避僭越。玆敢相率。沫血呼籲。伏乞聖明。廓揮乾斷。亟伸王章。宗社幸甚。臣民幸甚。臣等無任激切屛營之至。謹昧死以聞。答曰。省疏具悉。爾等勿慼予懷。
정조 1년
前佐郞白仁煥。前都事金聖猷。前縣監禹禎鳳。前佐郞金致恒。前都事康正夏。前佐郞金健修。前都事金再郁。前訓導具昌瑞。前監察趙彦㷜。前佐郞金鳳著等疏曰。伏以亂逆。何代無之。而豈有如今日之窮匈極惡者乎。惟我殿下。以神聖叡智之資。承祖宗傳授之業。八城含生。咸切愛戴之誠。擧望昇平之期矣。迺者禍萌戚畹。患生喬木。不圖聖明之世。乃有匈逆之變。至發推戴之說。罪人禶地處何如。罪名何如。決不可一刻容貸於覆載之間。而聖度寬仁。不忍加法者。先王所以與天下公也。大夫國人皆曰可殺則殺之。此實萬古之所宜遵。八議之所不宥。其不可以私恩廢公法明矣。出付有司。快正邦刑。斷不可已。而一日二日。尙未承兪音。爲今日臣子者。豈忍與此賊共戴一天也哉。臣等。以遐鄕微蹤。散處僻巷。今始相率。齊籲於崇嚴之下。伏願殿下。廓揮乾斷。快伸王法。以洩一國臣民之憤。千萬幸甚。臣等無任激切祈懇之至。謹昧死以聞。答曰。省疏具悉。爾等勿慼予懷。
정조 1년
宗廟署令鄭衡臣尹衡喆。直長韓鼎謩。副奉事沈景錫。社稷署令韓弘世李敍中。直長兪彦銻。永禧殿令洪文浩。參奉南履範。孝明殿參奉洪樂莘曺允弼。忠義李厚瑾尹寅喆李悌源。徽寧殿參奉金晩根吳泰詹。延福殿參奉朴禮源。景慕宮守奉官李獻祐尹昌胤等疏曰。伏以孟子曰。國人皆曰可殺然後殺之。今此逆禶。卽群匈之奇貨。而亂逆之根柢也。上自公卿大夫。下至韋布吏胥。莫不曰此賊。誓不共戴。或鎭日庭籲。或交章請討。此正孟子所謂國人皆曰可殺者。而殿下尙且靳允。殿下之不忍者私恩也。廷臣之交爭者公法也。以私恩而撓公法。則其將國不國矣。可不懼哉。可不懼哉。噫彼逆禶之罪。已悉於近日章牘。則微末庶官。不必更瀆。而若夫身爲諸賊之倀。名出二字之目。則此實窮天地亘萬古之罪逆也。而此非殿下之罪人也。卽是宗社之罪人也。非殿下之誅之也。卽是國人之誅之也。殿下何不念及於此。而至今靳允。曠日相持耶。顧念臣等。職守廟社。跡未造於庭班。義莫伸於浴討。忠憤所激。不拘常例。相率來詣。沫血齊籲。伏乞聖明。快揮乾斷。亟允庭籲。宗社幸甚。臣民幸甚。等無任屛營祈懇之至。謹昧死以聞。答曰。省疏具悉。爾等勿慼予懷。
정조 1년
前武臣兼宣傳官尹相赫疏曰。伏以逆禶之所負。決不可一刻容息於覆載之間。而天誅尙稽。輿憤益激。臣雖愚劣武臣。亦有秉彝之性。誓不與此賊。共戴一天。玆敢不避猥越之誅。瀝血叫閽。以效沐浴之義。伏乞聖明。快揮乾斷。亟從三司之請。以副臣民之望。千萬大幸。臣無任激切屛營之地。謹昧死以聞。答曰。勿慼予懷。
정조 1년
副司果宋述孫呂龜周朴浚源李彦一柳煥德。前縣監尹昌垕韓東岳。前察訪尹昌奎李彦五徐命鳳任薳兪華。前別提韓光宇。前主簿尹㔤宋載祐。前別提李道徽。前主簿李行萬任藗趙明師。前奉事李鋐盧以漸等疏曰。伏以匈逆必誅。而宗社可以安也。王法必伸。而私恩不可掩也。惟此一段義理。天經地緯。亘古通今。不可以一息磨滅。噫嘻痛矣。自有君臣。求諸往牒。復豈有今玆諸賊之至匈極惡。臣慝大懟者乎。雖幸其端緖已露。誅討方行。而究厥亂逆之本。卽是推戴也。執其推戴之本。卽又逆禶也。禶之不可一日置之於覆載之間者。大臣卿宰三司百官。言已竭矣。館學搢紳軍校吏胥。辭亦盡矣。此所謂國人皆曰可殺。而殿下一向牢拒。不賜允從。噫噫此何等時也。此何等事也。殿下豈忍爲緩匈逆而不念宗社。屈王法而只顧私恩乎。臣等雖甚愚迷。亦豈忍與此賊同戴一天乎。臣等非不知殿下不忍之心。而終若不忍而止。則周家管蔡。豈可以無誅。我朝楨枏。其可以不戮乎。萬古天下。寧有如許道理。如許憲章也哉。朝廷之反復爭執。至若告達非不極矣。臣等之言。何足有無於其間。而根諸秉彝。忠國愛君之忱。固無間於貴賤尊卑。故目覩匈逆。直欲食肉而寢皮。恭俟處分。今旣多日。而終靳庭籲之啓。不勝憂迫之切。相率疾聲。仰請兪音。伏乞聖明。廓揮乾斷。亟從朝廷之請。以洩神人之憤。宗社幸甚。臣民幸甚。臣等無任沫血飮泣。激切祈懇之至。謹昧死以聞。答曰。省疏具悉。爾等勿慼予懷。
정조 1년
前佐郞崔宇觀金宅洙。及第李普天等疏曰。伏以今番亂逆。亘萬古所無也。幸以皇天惟祖宗。默佑陰騭。妖孼亂賊。雖翦枝葉。元惡巨魁。未拔根柢。噫嘻痛矣。究厥根柢。乃是逆禶也。國無法則已。苟有法焉。則名出推戴。得保其名者。古今天下。寧有是哉。擧國臣民。皆曰可殺。殿下雖欲以私恩庇之。其於宗社之重王章之嚴何。爲今日臣子者。誓不與此賊共戴一天。伏願殿下。克割私恩。快正王法。以洩神人之憤焉。答曰。省疏具悉。爾等勿慼予懷。
정조 1년
承文院副正字任長源尹九宗洪秉臣曺喜有尹載明洪秉益李彦祜趙衍德金晦彬宋俊載李祉永閔孝克權儐安策等疏曰。伏以天佑宗祊。罪人斯得。卽今日之逆禶。是已。噫嘻痛矣。禶之通天之罪。可勝誅哉。根柢乎昨年之諸賊者。惟曰。是禶窩窟乎。今日之群逆者。亦惟曰。是禶禶可以一日容於覆載之間者耶。禶不爲之根抵。則昨年諸賊。何所悖而敢生沮戱代聽之心乎禶不爲之窩窟。則今日群逆。何所藉而敢有懷刃射天之計乎。噫。今番匈逆。殆天地萬古所未有之變。而惟逆禶。實爲之本。則匈逆如此。罪犯如此。而有以王室之親。得免顯戮之典者。臣等未之聞也。惟彼逆禶之名。旣出於賊吉之招。則是天以巨魁。授之人而正其罪也。是以三司之啓。百官之請。館學之疏。輿情下賤之言。不謀而同。不戒而孚。則可見一國人心之所同然。而曠日持久。尙靳兪允。臣等雖至愚。豈不知我殿下至仁至友。有所不忍。而殿下之不忍者。私恩也。擧國之所請者。公法也。殿下雖欲以私恩掩公法。得乎。噫周公之誅管蔡。國朝之戮楨枏。義理所關。前後一揆。則此非殿下今日之所當法者耶。噫。逆變繼起。國勢凜綴。使禶而一日在。則宗社一日之憂也。禶而二日在。則臣民之二日憂也。臣等。俱以末班。跡阻庭籲。玆將未格之章。仰瀆宸嚴之下。伏乞聖明。快揮乾斷。俯循輿情。亟正逆禶之罪。以洩神人之憤。宗國幸甚。臣民幸甚。答曰。省疏具悉。爾等勿慼予懷。
정조 1년
內侍府書員林枝億申命昌。長房直姜億福劉壽命金福乭宋龍等疏曰。伏以惟靳★★何敢干豫於國家之大小事。而嗚呼亂逆。何代無之。而豈有如今番逆禶窮天之大逆不道者乎。推戴之名。旣出於諸賊之招。則不可一刻容貸於覆載之間。東土臣民。必不與此賊共戴一天矣。聖明之下。伏乞天地父母。特允朝廷之請。以洩神人之憤焉。千萬幸甚。答曰。爾等勿慼予懷。
정조 1년
奉常寺書員趙得珠李興載金宗漢趙完璧李宇昌李仁大任弘基梁海寬金仁宅金孝煥趙得文姜希麟洪舜徵金善一金振爀等疏曰。伏以臣等。俱以螻蟻之賤。雖無知識。卽是聖化中一物。爲國家之心。不後於他人矣。今此亘萬古所無之諸賊。卽擧國臣民之所欲食其肉寢其皮者。而禶名旣出於推戴。則決不可晷刻留置於覆載之間。三司之啓。百僚之請。已至累日。尙靳兪音。臣等伏不勝抑鬱焦迫之情。玆敢相率。冒死呼籲於天地父母之前。伏乞聖明。亟允庭請。以洩臣民之憤。千萬幸甚。答曰。爾等勿慼予懷。
정조 1년
典設司書員李億年孫光雲池道淸金光龜房佑相姜錫範林壽山韓聖敏劉遇良金尙泰等疏曰。伏以臣等至微至賤。惟事排設。何敢與國家之事。而今玆諸賊之盤結滋蔓。實是亘萬古所無之變。而禶之推戴。出於匈逆之招。則決不可晷刻假息於覆載之間。伏乞天地父母。廓揮乾斷。亟允朝廷之請。以洩神人之憤。以副一國共公之義。千萬幸甚。答曰。爾等勿慼予懷。
정조 1년
孝明殿奠吏劉大亨。飯監朴聖杓高得中金時曄尹泰成文起成姜億齡金大興姜四萬車德乭車福大申胤江孔仁洙金光洙朴德文盧秀彬金鼎元高德裕車玉載金兌位沈龍福等疏曰。伏以今番諸賊窮匈之狀。亘萬古所無。而逆禶推戴。旣出於匈賊之招。則決不可晷刻容貸於覆載之間。伏乞天地父母。廓揮乾斷。亟許廷臣之請。以洩擧國臣民之憤。千萬幸甚。答曰。爾等勿慼予懷。
정조 1년
徽寧殿守僕邢德恒崔興箕尹世福金景涵疏曰。伏以臣等。俱是愚昧掖隷。何敢干預於國家大事。而嘻噫痛矣。亂臣賊子。何代無之。而豈有若今番諸賊之窮天地亘萬古大逆不道者乎。逆禶之名。旣出於鞫獄之庭。則不可一日容貸於覆載之間。亦不可與此賊。共戴一天之下矣。伏乞王之父母。廓揮乾斷。亟許廷臣之請。以洩擧國臣民之憤。千萬幸甚。答曰。爾等勿慼予懷。
정조 1년
內苑直臣李興大全興起鄭成起金德萬申世江金世郁等疏曰。伏以惟勒。何敢干預於國家大小事。而嗚呼亂逆。何代無之。而豈有如今番逆禶窮天之大逆不道者乎。推戴之名。旣出諸賊之招。則不可一日容貸於覆載之間。東土臣民。必不與此賊共戴一天矣。聖明之下。伏乞天地父母。特允朝廷之請。以洩神人之憤。千萬幸甚。答曰。爾等勿慼予懷。
정조 1년
泰寧殿別監臣全世起崔弘大申景純等疏曰。伏以臣等。近侍掖隷。爲國之心。與他吏民倍焉。而今者諸賊。有國以來。所未有之大逆。爲今日臣子者。孰不食肉寢皮。而況禶之名。旣出於諸賊推戴之招。則決不可一刻容息於覆載之間。不待臣等之言。而王法在焉。則百官三司。屢日庭籲。兪音未下。臣等不勝抑鬱。相率齊籲於崇嚴之前。伏乞廓揮乾斷。亟允擧國同憤之請。不勝幸甚。答曰。爾等勿慼予懷。
정조 1년
毓祥宮所任尹東瑀魯壽彦安聖道姜碩獜任禧大趙壽嶪等疏曰。伏以今番亂逆。千古史牒所無之變。而禶推戴之說。出於匈賊之招。此實擧國臣民。不共戴天之讐。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
璿源殿別監李仁禧李重默崔得梓姜有亮等疏曰。伏以臣等。不敢干預於國家之大小事。而嗚呼。亂逆何代無之。而今番逆禶。窮天地大逆不道者也。推戴之名。旣出於諸賊之招。則不可一刻容貸於覆載之間。率土臣民。必不與此賊共戴一天矣。伏乞天地父母。廓揮乾斷。亟從諸臣之請。以洩神人之憤焉。答曰。爾等勿慼予懷。
정조 1년
和寧翁主房所任朴尙起鄭益壽等疏曰。伏以今番亂逆。千古史牒所無之變。而禶推戴之說。旣出於匈賊之口。此實擧國臣民。不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
宗廟署守僕鄭德龜李昌彬南極老朴昌彦李命祿文載房金尙禮黃信興李繼儀金忠彦丁希武安相鎬孫益蕃張雲翼尹致得奇聖獜韓繼得申道謙朴敬身辛命翊金命吉李壽千田禧得金明顯朱景文黃載儉宋仁壽姜孝翼劉聖獜朱義文。社稷署守僕金起萬洪仁福安★杓金昇泰金連孫李永得韓興福廉興大。書員李昌潤。永禧殿守僕朴尙杓朴壽崙林遇泰高興世趙壽億金福兼。延福殿守僕玄啓漢金聖基文道祥。書員李福完。景慕宮守僕安孝達高斗瑋洪昌孫崔龜瑞朴紹崑李成章。書員孫成大等疏曰。伏以歷觀往牒爲人臣子。多出匈賊之招。爲其所推戴。而得全首領者。自古及今。未之有也。今番匈逆。禶實爲魁。請討之論。一國齊聲。上自三事大夫。下及閭巷匹庶。或啓或疏。鎭日叫閽。而兪音尙遲。王章未擧。群情之抑鬱。爲何如哉。臣等雖是僕隷之賤。亦具秉彝之天。忠憤所激。相率齊籲。伏乞天地聖明。廓揮乾斷。亟允庭籲。宗社幸甚。臣民幸甚。答曰。爾等勿慼予懷。
정조 1년
寧嬪房所任臣李世豊朴良弼等疏曰。伏以臣。今番亂逆。千古史牒所無之變。而禶推戴之說。旣出於匈逆之口。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
司䆃寺書員臣金千重鄭彦桂韓錫範鄭光禹林泰壽曺慶麟金鼎禹李景燁等疏曰。伏以今番諸逆之窮匈極惡。振萬古所無者也。擧國含生。孰不欲食肉寢皮。而禶推戴之說。旣出於匈逆之招。則此是率土臣民。不可共戴一天之讎也。豈可使晷刻容息於覆戴之間哉。伏乞聖明。亟允群下之請。快正王法。以洩輿憤焉。答曰。爾等勿慼予懷。
정조 1년
執義任觀周疏曰。伏以臣等。伏見傳敎下者。金龜柱發捕都事還收之命。臣不覺愕眙而憂歎矣。噫嘻痛矣。龜柱之罪。可勝誅哉。其窮匈情節。已悉於合辭中。而罪犯之罔測。盡露於趙峸之事。此實今番亂逆之根柢。豈可容息於覆載之間哉。旣命發捕。旋卽還寢。群下之憂憤。已無可言。聖明之失刑。當如何哉。臣病伏奄奄。不得與諸僚詣臺箚請。玆敢短章仰籲。伏願聖明。亟寢成命。仍令王府。設鞫得情。快施典刑。斷不可已也。答曰。省疏具悉。處分有酌量者。爾其勿辭察職。
정조 1년
正言金翊休疏曰。伏以臣。昨陳沐浴之請。未蒙兪允之命。伏不勝徊徨憂歎之至。噫嘻逆禶之罪。可勝誅哉。上自公卿大夫。下至章甫胥吏。以及坊曲小民。無不沫血請討。公車之上。疏啓塡咽。擧皆以割恩正法爲期。則是所爲國人皆曰可殺。以殿下之聖明。想已俯燭。而到今遲延。未行天討。雖以至仁之德。曲施容貸之恩。而其於宗廟社稷之安危所關。何哉。在昔周公之聖德。明正管蔡之罪者。槪以私恩爲輕。公法爲重。故行聖人之大權。爲萬世之常經也。然則大聖人之所可法於今日者。惟周公是已。伏願殿下。以周公之心爲心。亟允庭臣之請。快加逆禶之誅。以安宗社焉。仍竊伏念。今番匈逆。實是亘萬古所無之變。其在懲討之道。所當一一究覈。個個誅殛。使逆種殄滅。亂賊知懼。而潤成之滅死。濟泰之白放。已是國家之失刑。臣猥叨執法之地。冒瀆還寢之懇。未蒙聖批之允許。自愧忱誠之未孚。至於啓能之私人萬爀孝任之親娚克觀克泰。爛漫綢繆。同參逆謀。而窮匈極惡。忍杖不服。則嚴加刑訊。明覈逆節。快施王章。斷不可已。懲治未竟。酌處有命。陰匈之情。未克究問。亂逆之徒。無以鋤治。鞫體失之太寬。輿情莫不駭憤。伏願殿下。亟寢成命。仍令王府。一竝嚴鞫。期於得情。以正邦刑焉。答曰。省疏具悉。處分意有在。
정조 1년
兵曹判書金鍾秀疏曰。伏以臣於待罪畿藩之日。忽伏奉本兵超授之命。辭旨隆重。感極涕零。榮光所被。一營動色。而臣心之驚懍震駭。直欲逃遁而不可得矣。時値宮衛城閉。擧國危遑。旗箭趣召。一飯頃。至四五下。臣於是。憂厲熏心。辭受之節。有不暇顧。遂不得不蒼皇疾驅。眤侍帳殿。以綿力擔重任。以眇福膺驟擢。而不少巽讓。若故有之。自顧多慙。人謂臣何。噫。統一國之戎政。管三軍之節制。時平則銓衡萬武。有警則制勝敵愾者。本兵之職耳。六官之長。孰非不重。而本兵爲最。本兵之重。何時不然。而今時尤甚。是豈如臣白面書生。才薄而智淺者。所敢彷彿比擬者。而乃殿下拔之人望之外。一朝擧以畀之。不少難愼。我聖上新服黜陟。八方拭目之餘。臣不敢知。此爲何等擧措耶。又況中批除官。本非聖朝美事。銓長之必循廟剡。又是國朝定制。殿下初政。蓋有意於矯末弊復舊典。而今忽擺棄至此。緣臣之故。玷累聖德。此又臣之罪也。臣之通籍立朝。甫十年耳。流竄錮癈。又居其半。資歷之淺短。最諸臣之下。而十朔之間。自通政而超資憲。雖古之名碩。結殊知於君父者。未有若是之驟躐。臣本素門窮命。重以刼火餘喘。起自草萊。復廁朝端。天恩罔極。久益惝怳。雖令循序平進。惟懼福過災生。況今驟進冥升。一向無漸。走疾則顚。器滿則溢。其理必無幸矣。伏惟殿下於臣天地也。父母也。。臣之萬死一生之狀。殿下每惻然愍傷之矣。倘殿下。試一念及於全保餘生之道。則反汗新命。必不待臣言之畢矣。此臣之所顒祝也。臣於治疏將上之際。又伏奉除旨。以臣爲藝文館提學者。臣心惶愧。於是乎又加一倍矣。臣之學蔑文乏。尤短騈儷。卽通朝之所共知。而向來聖敎。至引宋臣司馬光故事爲諭。則臣之本末。已蒙天日之俯燭矣。世間百事。皆可强拙。而所亡可奈何者。無文而責以有文也。此與責視於瞽何異焉。臣於此。雖欲冒而受之。尙安可得耶。玆敢披瀝肝血。疾聲哀籲。噫以臣之受恩如天。誠不敢强作情外之言。重犯欺罔之科者。庶幾蒙我殿下之諒察矣。伏乞聖慈。亟命收還臣新授資級。刋汰臣藝苑兼銜。使物情毋至久駭。賤分得以少安。實公私之幸也。答曰。省疏具悉。擢卿本兵。非爲卿也。至於詞垣新命。以卿文學。何庸過讓。卿其勿辭。卽速行公。
정조 1년
前樂林君埏疏曰。伏以日月易得。歲序遷易。伏惟我殿下靡逮之慟。益復罔極。仍伏念臣。獲罪聖明。旋蒙恩宥。聖恩天大。戚泣而已。嗚呼宗社不幸。亂逆層生。而今者逆禶之入于推戴者。實千古所未有之窮匈極賊也。參以王章。論以國法。宗社之罪人也。國家之元惡也。歷考往牒。宗親之入於推戴。罪干宗社者之不逭王章。難容私恩。以殿下聖學之高明。豈不明燭。而今此擧國之請討。累致靳允之敎耶。一日容在於覆載之間。則有邦國一日之憂。二日容在於覆載之間。則有邦國二日之憂。庭籲臺啓。儒蔭吏胥。沫血致討。齊聲共誅。則正所謂國人可殺。而今日北面臣子之不可頃刻共戴之逆也。伏惟我殿下友愛之恩。逈出尋常。而其於宗社之罪人何哉。其於國家之元惡何哉。臣方在罷散。未廁朝端。而當此一國共討之日。懲討方急。私義惟輕。故玆陳短章。以明沐浴之義。伏乞殿下。穆然深思。廓然快斷。出付有司。亟正王法。以安宗社之危。以洩神人之憤。千萬幸甚。答曰。省疏具悉。所請不忍聞。
정조 1년
出身鄭宅昌李默運權尙玄李禹昌金永玉申百祿鄭宅潤鄭泰曾金達玄等疏曰。伏以逆禶之所負。決不可一刻容息於覆載之間者也。天誅尙稽。輿憤益激。臣等雖是靺鞈賤品。亦有秉彝之性。誓不與此賊。共戴一天。玆敢不避猥越。相率齊籲。以效洙浴之義。伏乞聖明。快揮乾斷。亟從三司之請。以副臣民之望焉。答曰。爾等勿慼予懷。
정조 1년
內資寺書員張後良李得春韓錫龍金德獜金道泰尹聖民等疏曰。伏以今者亂逆。實是古今所無之變。沐浴請討。臣分之所當然。豈以尊卑而有間乎。罪人禶。身爲近宗。名出於逆招。擧國臣民。莫不心膽如墜。誓不共戴一天。此豈可一刻留之於覆載之間乎。伏願聖明。亟允群下之請。以洩神人之憤焉。臣無任屛營祈懇之至。謹昧死以聞。答曰。爾等勿慼予懷。
정조 1년
丁酉八月二十一日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮讀奏公事訖。上曰。金龜柱初欲賜死因諸臣之奏。雖命拿來。而更思之。龜柱之罪。雖曰。亂本。旣不干涉於今番獄事。且別無鞫問之事。何以則好耶。國榮曰。聖敎誠然矣。旣不相關於今番諸賊。而且別無可問之事。則姑觀來頭。而處分則亦似不妨矣。上曰。左副承旨入侍。賤臣承命召入。左副承旨鄭民始進前。上曰。金龜柱之罪。與今番獄事。旣不干涉。今不必拿來矣。民始曰。臣意亦如此矣。上命書傳敎曰。金龜柱之罪。可謂諸逆之亂本。而今番獄事。似不干涉。姑觀來頭。更加處分。發捕都事。其令上來。仍命退。諸臣以次退出。
정조 1년
丁酉八月二十一日巳時。上御誠正閣。左副承旨入侍時。左副承旨鄭民始。假注書洪仁浩。記事官徐龍輔金勉柱。以次進伏訖。上命書靖嬪房所任姜世重等九人。延齡君房所任高祥延等四人。前忠翊將高明輝等十二人。和吉翁主房所任金仁達等四人疏批。上曰。推考房承旨入侍。出榻敎賤臣承命出召入。亨逵進伏。上曰。趾海何時當拿來乎。民始曰。黑山島候風狀啓。已爲來到。而楸子島則姑無消息矣。上曰。楸子島在何地乎。亨逵曰。在靈巖郡矣。上曰。李潤成幾次受刑乎。亨逵曰。二次七度矣。上曰。年老者。受數次之刑。則易以致斃矣。上命書傳敎曰。罪人李潤成。雖有可疑之迹。受刑幾至數次。姑從傅生。似非失刑。減死定配。又命書傳敎曰。罪人海根。更加嚴刑。期於得情。罪人任宗周下直墳山之說。旣甚明白。則綢繆之迹。昭不可掩。施威嚴問取服罪人閔德泰限七度加刑。取服罪人咸德倫李克泰。亦爲刑推究問。罪人具翼遠更爲施威究問取服罪人。李萬赫日子推覈之外。其他情節。宜無不知之理。更加嚴刑取服。上命左承旨持推案先退。亨逵奉推案櫃退出。上曰。前假注書李宗燮日記催促修納事。注書出去分付可也。賤臣承命出。仍命退。承史退出。
정조 1년
丁酉八月二十一日申時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。罪人中。信德弼海之類。何以勘處則好耶。國榮曰。渠旣承款。則勘律之外。有何可議乎。上曰。今番諸賊。雖是渠輩之自干天誅。而刑殺之太多。亦甚可悶矣。國榮曰。雖以殿下欽恤之意。每思罪人傅生之道。而情犯之實難容貸者。雖使皐陶按獄。用法之外。無他道矣。上曰。左副承旨入侍。賤臣承命召入。左副承旨鄭民始進前。上曰。今番鞫獄諸賊之情節。果無一毫疑晦之端乎。國榮曰。前後獄情。昭然明白。有何可疑者乎。民始曰。今番信德咀呪之說。相吉推戴之言。皆非問目之辭。而渠輩皆自納招。至於諸罪人之承款。莫非自其口納供者。則於此可知其明白無疑矣。國榮曰。臣等之力量。雖不如古人。而至於仁善之心則太過。故每於罪人結案之時。以罪人之終無發明之辭。爲悶矣。上曰。王者不得已生道殺人。而欽恤之意。恒存於心。然後庶可無失刑之慮矣。國榮曰。聖敎誠然矣。上命退。諸臣以次出
정조 1년
丁酉八月二十一日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命書掌令金鍾厚疏批。上曰。批答。何如。國榮曰。辭旨懇惻矣。上曰。群下則雖如是爭執。而以無知穉孩。囚在犴狴。想其景像。不覺惻然矣。仍命書傳敎曰。王法所拘。雖置王府。而穉孩何知。想像其艱楚之狀。有淚盈眶。無以爲懷。問訊路絶。安否莫聞。其令主獄之臣。凡諸等節。另加着意事知悉。國榮曰。奉讀傳敎。仰想殿下之情事。不勝感泣。以殿下因心之友。安得不然。而第念王法至嚴。私恩莫伸。伏望更加三思。速允群下之請焉。上曰。卿何若是乎。更勿煩。予又命書傳敎曰。罪人趙濟泰。年老病聵。其子之事。宜或不知。李彦衡旣不施當律。則處分亦無異同。特爲放送。國榮讀奏政望。上落點。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐。右副承旨徐有防坐直。同副承旨李敬養坐直。注書二員未差。假注書李兢淵藥院直洪仁培仕直。事變假注書張至顯仕。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 1년
備忘記。罪人海根。一向忍杖。抵牢不服之狀。萬萬凶獰。更加嚴刑。期於得情。罪人克己。情跡綻露。文書現捉。渠雖妖惡。焉敢爲發明之計。更加嚴刑。限十五度刑推後。推鞫姑罷事。傳于委官。
정조 1년
備忘記。鞫廳罪人克觀克泰。當爲孝任之應坐。與應坐諸人。卽爲勘處事。分付該府該曹。
정조 1년
傳于李亨逵曰。罪人發捕日子。幾乎入來。雖是候風之處。遲滯太過。申飭。
정조 1년
李亨逵。以問事郞廳。以鞫廳大臣意啓曰。臣方赴鞫坐。伏見夜下傳敎。有罪人趙濟泰放送之命矣。此輩之當初發捕。蓋欲究覈其端緖。而峸旣頑忍徑斃。獄情猶未究竟。濟泰雖云老衰。其敢曰。在家不知。李潤成之減死。已失太寬。濟泰所處。較潤成。尤有異焉。其何可遽然全釋乎。濟泰更爲拿鞫。卽今可問者。惟有嵎一人。亦卽加刑期於取服。何如。傳曰。酌處意有在焉。以初下敎擧行可也。
정조 1년
大司憲趙㻐。大司諫吳載紹。司諫李謙彬。持平鄭淵淳。獻納洪周萬啓曰。臣等見識昏謬。本不合於淸朝耳目之任。而沐浴義重。他不暇顧。冒沒供仕。而觸事憒憒。臣等亦自知之矣。卽伏見秋曹草記判下者。以澤遂應坐人勘律之不審。至有臺啓可怪之敎。仍有弟侄散配之命。臣等相顧震懷。繼以愧恧。當初發啓也。其弟則旣請鞫問。而其姪之散配。昏未擧論。致勤誨責。臣等溺職之失。於斯益著矣。何敢一刻仍冒於臺次乎。請命遞斥臣等之職。答曰。勿辭。亦勿退待。
정조 1년
持平洪樂恒啓曰。臣於今日推鞫進參之時。路逢大臣。未卽廻避。致有此下吏囚禁之擧。臣何敢晏然於臺次乎。請命遞斥臣職。答曰。勿辭。亦勿退待。
정조 1년
三司合四啓曰。今日擧國之之論。皆以禶爲可殺者。夫豈有私惡於禶而然哉。噫。禶以其地處。負此罪名。決不可一刻容貸於覆載之間。而庭龥彌日。兪音尙靳。臣等憂憤燭鬱。罔知攸措。夫公法私恩。自有重輕。聖上之曲伸私恩。今至多日。誠可謂失之太寬。而群下之爭執公法。已遏累牘。則亦可謂近於煩聒矣。然法者天下之公也。恩者殿下之私也。以殿下一己之私。掩天下萬世之公。寧有是理哉。周官之典。元惡大憝。乃八議之所不宥。而春秋之法。亂臣賊子。人得以討之。則其懲討之嚴。非一時私恩之所可屈也。伏願亟降兪音。以存國法焉。答曰。不允。
정조 1년
庭請五啓曰。今日之啓。亦已至五矣。王章之不可不伸。輿憤之不可不洩。國勢之危疑。人心之震蕩。言之竭矣。意亦窮矣。雖殿下亦必不以逆禶爲無罪。庭龥爲不可。而尙未顯加誅戮之典。以副神人之望者。不過曰心有所不忍也。噫。當忍而不忍。當斷而不斷。貽目下姑息之機。啓日後亂亡之患者。從古何限。而明聖如殿下。英斷如殿下。而苟循一時之私。强屈萬世之法。寧不慨然。顧今卿士曠其職。吏隷抛其事。民庶廢其業。莫不奔走道途。齊聲顒籲。今日不得請。則明日如此。明日不得請。則再明又如此。若此不已。其將何所止泊乎。禶雖貴介之親。今不過一逆豎也。爲一逆豎。倫彝將斁而莫之顧。典常將壞而莫之恤。則天下後世之譏議。姑置勿論。殿下其何以答祖宗眷佑之意。紓國家迫急之憂耶。臣等進而顒祝。退而抑塞。直欲碎首天陛而不可得也。伏願殿下。念王討之不容少緩。諒群情之不可終遏。亟降明命。快施典刑焉。答曰。不允。
정조 1년
三司合五啓曰。臣等之一請再請。至于日四五請。而歷屢日而不止者。苟非爲宗社爲國家深憂遠慮。則豈如是强拂殿下不忍之心。甘自陷於瀆擾之罪乎。嗚呼。若使逆禶。萬有一可生之情。王法萬有一可恕之道。則臣等固知殿下至仁之德。好生之心。雖肖翹微物。尙不忍其死。況於王室至親者乎。惟其負犯至重。以聖上無死之心。固當以義斷恩。而尙今靳允者。誠莫曉其故也。藉曰。臣等忠憤所激。見有不逮。而求之古聖之已行。參之國典之所載。相與反覆尋思。益知臣等之所執。卽萬古不易之大經也。殿下之所守。乃一時親愛之私情也。私不勝公。先哲所稱。威克厥愛。古經攸訓。顧今殿下所以處變之道。臣等所以請討之義。雖千言萬語。都不出於一法字而已。伏願聖明。亟賜允許。俾宗社大計。無有後慮焉。答曰。不允。
정조 1년
傳于李義翊曰。政事當日爲之。
정조 1년
又傳于曰。右承旨馳詣景慕宮奉審後。祭物祭器看審。諸執事進排官摘奸以來。
정조 1년
備忘記。罪人閔德泰咸德輪李萬赫竝減死定配。受采親屬。亦令散配。
정조 1년
鄭民始。以義禁府言啓曰。罪人閔德泰咸德輪李萬赫。竝減死定配事。命下矣。罪人閔德泰全羅道興陽縣減死定配。罪人咸德輪全羅道光陽縣減死定配。罪人李萬赫慶尙道泗川縣減死定配。而以備忘記內辭意。具罪目依例發遣府羅將。押送于各其配所。何如。傳曰。允。
정조 1년
又以刑曹言啓曰。因臺啓。罪人弘燮弟侄。罪人國來應坐諸人。罪人澤遂諸子。竝絶島散配事。命下矣。移文京兆。考出帳籍。又令各部一一査出。爲先修成冊以來。而罪人弘燮。庶弟敬燮全羅道興陽縣蛇渡。恭燮慶尙道巨濟府。姪駿珍島郡南桃浦。晶康津縣古今島。明靈光郡荏子島。罪人國來家直福德扶安縣蝟島竝定配所。卽爲押送。國來養子德秀。方在捕廳。次子德泰。時囚鞫獄。待結末定配。其餘應坐人等。居在海州地云。令道臣考籍査出。修成冊報來後。定配所發配。罪人澤遂子後傳。靈巖郡楸子島。過希南海縣定配。而時在楊州地。罪人敬燮下去三陟府云。竝發關捉來。一體發配之意。敢啓。答曰。知道。正法之澤遂。其所勘律。反下於物故之弘燮。臺啓可怪。澤遂弟侄。亦爲散配。
정조 1년
鄭民始。以兵曹言啓曰。依傳敎。今番兩次扈衛時。侍衛禁軍及標下軍兵等。以乾犒饋依前例磨鍊分給之意。敢啓。答曰。知道。
정조 1년
又以義禁府言啓曰。鞫獄多事之時。本府都事不可不備員。而都事趙寬鎭親病猝重。有難强令察任。今姑改差。其代令該曹口傳差出。何如。傳曰。允。
정조 1년
又以義禁府言啓曰。罪人李潤成減死定配事。命下矣。李潤成全羅道海南縣減死定配。而以傳敎內辭意。具罪目發遣府書吏。押送配所。何如。傳曰。允。
정조 1년
又以刑曹言啓曰。因義禁府啓辭。窮凶極惡大逆不道罪人興祚侄子業光。捉囚喬桐府云。慶尙道固城縣流三千里安置。令刑曹押送事。命下矣。罪人業光。發關捉來。卽爲押送之意。敢啓。答曰。知道。
정조 1년
又以義禁府言啓曰。金龜柱姑觀來頭。更加處分。發捕都事。其令上來事。命下矣。罪人金龜柱。勿爲拿來。還爲上來之意。都事所到處。發關。分付。而卽爲發遣府書吏。罪人金龜柱。仍前配所。黑山島還爲押付之意。敢啓。答曰。知道。
정조 1년
又以守禦廳言啓曰。本營移設於北倉。今已畢役。舊營所在錢穀及軍物。今月二十一日移置之意。敢啓。答曰。知道。
정조 1년
又以御營廳言啓曰。本廳字內惠化門南邊駝駱山下體城頹毁處修築事。前已啓下矣。明日爲始。修築之意。敢啓。答曰。知道。
정조 1년
又以內醫院官員。以都提調提調副提調言啓曰。院鍼醫有闕代。醫人金順行。鍼術精詳。以此人差下。令該曹依例付軍職。冠帶常仕。何如。傳曰。允。
정조 1년
又以內醫院官員。以都提調提調副提調言啓曰。御醫李世玉。非但行己無狀。其弟世珏。出入逆禶之家。名出於捕廳之招。不可置之於內醫之列。爲先汰去。何如。傳曰。允。
정조 1년
有政。吏批。判書李徽之進。參判未差。參議未差。左副承旨鄭民始進。以徐浩修爲吏曹參判。李思祚爲正言。趙爲兵曹參議。宋準明爲引儀。趙鎭憲爲尙衣主簿。張鴻爲內贍主簿。洪復浩爲典設別提。呂善養爲司饔奉事。金履中爲童蒙敎官。柳光翼爲引儀。金文淳爲成川府使。具修溫爲江東縣監。洪樂淵爲兵曹佐郞。李廷恢爲司僕僉正。鄭亮采爲監察。李時淵爲假監役。學諭單張漢喆姜鳳瑞。兼持平尹致性南鶴聞減下。
정조 1년
兵批。判書金鍾秀疏批未下。參判金魯鎭病。參議未差。參知李秉模入直進。左副承旨鄭民始進。副司直安復駿李在簡。副司果趙公鎭韓光迪。
정조 1년
奎章閣提學徐命膺疏曰。伏以鑾輅載戒。積雨初收。天心所佑。群情益悅。仍念臣逖違軒陛之餘。獲瞻日月之光。誠禮少伸。悲喜交集。筵前奏對未畢。格外之恩敎忽降。不知無似賤臣。何以得此於聖朝也。臣本疎迂湔劣。長短無素。而自夫出入胄筵。屢蒙不世之恩。臣感鏤心骨。寤寐不敢忘。平居所自勉者。夷險惟其所遇。況此範銅鎔字。實我殿下繼述英廟志事之一端。臣但因奎章閣關文。奉行成命而已。有何勞勩於其間哉。而班秩超躐。乃至於此。若夫不責要地之敎。俯軫臣家之滿盈。特示全保之微旨。殆若上天生成。隨物曲當者然。嗚呼。從古人臣。荷此恩數於君父者。凡幾人乎。臣始則驚惶。終又感泣。前席況思。莫省攸措。遂卽逡巡屛退。而飭敎隨下。促臣謝命。雖不得不冒昧祗肅。仍參陪班。然臣所被恩命。終有所不敢自安者。在聖朝。損嚬笑之節。在臣身。增濫竽之懼。玆敢略構短章。仰瀆崇嚴。伏乞亟收臣新授資級。俾臣優遊散秩。以安微分。以重官方。不勝幸甚。答曰。省疏具悉。特資實循舊例。卿其勿辭行公。
정조 1년
司憲府掌令金鍾厚疏曰。伏以。今玆逆變。又是書契以來所未有也。寒心顫骨。率土同情。何幸神天有佑。行就鋤平。宗社之慶。於萬無疆。若臣者。身縻臺銜。息偃在外。不能一自致於奔衛之班。誅討之請。縱聖朝姑寬重勘。在臣分敢忘自列。且臣日前所被疏批。優渥異甚。有不容泯默領受者。玆不得不更煩控龥。當此之時。旣沒變動。徒添瀆擾。罪益負罪。無地可容。臣伏讀批旨。凡三百有二十有七言。反復曉譬。且溫且嚴。旣貶引之。乃從責之。卒之以披示心曲。是何聖主之枉施恩數。至此極也。臣拜稽祗奉。不覺五體之投地。感泣之餘。怖悸欲死。蓋臣自叨恩召。凡幾蘄免。每當章封。惶赧先之。不能布悉衷情。以致日月之明。尙有遺照。疑臣以可出而不出。至有此非常之批敎。此亦臣之罪也。今請冒萬死一洞陳之。惟聖慈哀憐垂察焉。臣本不才。應擧無成。從仕不竟。無所猷爲。以書爲歸。而不敢語學。遑論經世。特緣一入謬選。因循至此。然以無其實也。故知者亦不肯比數。而獨殿下急於求士。不暇責備。或意臣可作涓人之死馬骨耳。若臣之所大懼者則有焉。莫重用人。何時不然。而況今聖君在上。賢臣布列。治具畢張。無不徯志。所欠者山林之士耳。庶幾士至。則使聖志加厲。朝廷增重。其凝佇何如。而及其費盡恩禮。拂拭而延致之者。直是德蔑望輕之一賤臣。則衆固已指笑而不服。及使之入而講學。只好爲聖明之所敎。出而論事。無能佐群彦之下風。則於是乎士眞無益於人國。而無復可望以求助者矣。此其於國家事體。所關非輕。而可以臣之一身言哉。此臣所以却顧瞿瞿。而不敢進者也。若夫聖批申複之諭。臣不敢歷對。而惟古人量而後入一段。此最爲聖旨之關要。而在臣尤萬萬震懍者也。抑臣竊考之。戴記此語。首以事君者發之。則是爲己出身者。言其入於事耳。故鄭康成註。量爲量其事。惟陳澔所解。乃以量時爲義。未知其得本文之意。而雖從陳說。亦可兼包量已如程子所爲量能度分。是也。君子之出處。豈獨量時而不量己哉。若臣正是量時則可。量己則不可者耳。以是而責以量時。則豈其情哉。至承諭以國是之靡定。主勢之猶危。則臣奉讀至此。直欲痛哭而不可得也。噫嘻。以殿下之仁聖。際國運之盈成。而夫何覆載之間。生此梟獍。種下種子。無變不有。至于近日事而極矣。臣雖在野。抱痛茹憤。實有不與賊俱生之心。而乃蒙聖上以此責勉不肖之身。則其有不感激觸動。直前而不之顧者哉。然而臣愚以爲。如此之時。正宜益進善類。綱紀世道。俾衆心倚以爲安。而此又非臣之所能與也。嗚呼。臣斂跡深則欺世愈多。陳懇固則要恩愈重。寧欲冒昧一出。盡露其醜拙實狀。以冀不勞而自勉。獨無歷觀古今。未有無用之人。爲示其無用而出者耳。臣之情事。誠亦窮且慼矣。區區肝血。於今瀉盡。惟願殿下天地以容之。父母以體之。亟許所辭。還其本分。則實爲終始生成之澤。而若其積犯逋慢。孤負殊恩之罪。臣亦恭俟而甘心焉。答曰。省疏具悉爾懇。從古凶逆何限。而其陰謀毒計。急於呼吸者。莫有甚於今番諸逆也。理凶之不足。至於懷刃。懷刃之不足。至於潛謀不軌。每一念之。尙覺凜然。予之痛憤於凶徒者。別有在焉。以凶徒之計。而反使予聞不忍聞之請。此將奈何。寢食之未甘。猶屬例語。噫顧今國勢。曰板蕩。曰岌嶪。曰危疑者。未足以喩其萬一也。當今之時。若不大加意大用力。則國家之稅駕。未知其所。中夜繞榻。心寒而體粟。此際見爾疏本之來上者。意謂奔慰義重。遐心庶回。反復疏辭。以量己不量時之義。無益無可用之說。爲退巽之端。果使爾言。設有近似者。爾之學識。卽通朝之所共知。則學問之士已。豈無所得乎。然則爾疏中量己之說。不幾涉於過當乎。且爾旣從事於學。則學之者。將欲行之也。苟能行之於身家。則亦可擧以措之於朝廷之上。爲學而曰無用。予莫知聞也。然則爾疏中無用等語。不幾近於過讓乎。言由心曲。望爾如渴。爾須諒之。決其出處。以副小子側席之思焉。仍傳曰。此批答史官傳諭于司憲府掌令金鍾厚處。
정조 1년
司憲府持平洪樂恒。司諫院正言金翊休等箚曰。伏以臣等卽伏見傳敎下者。有罪人金龜柱發捕都事還來之命矣。噫龜柱之負犯。已悉於合辭中。而雖以趙峸事觀之。其窮凶極惡之情節。實爲今者亂逆之根柢。嚴鞫正法。不容晷刻遲延。而處分纔下。旋卽還寢。臣等實不勝相顧憂慨之至。豈有罪惡如龜柱。而終逭王章者乎。臣等方參鞫坐。不得與詣臺諸僚。齊聲請討。玆敢略構短箚。仰暴愚見。伏願亟寢成命。仍令王府。設鞫得情。快施典刑焉。取進止。答曰。省箚具悉。龜柱事。發捕。予意有在。還配。予意亦有在矣。
정조 1년
弘文館校理洪明浩。修撰林蓍喆尹尙東。副修撰朴祐源等箚曰。伏以卽伏見傳敎下者。有龜柱發捕都事還來之命。臣等相顧愕貽。繼之以駭惋也。嗚呼。龜柱之罪惡。已悉於前後合辭之啓。而以趙峸事觀之。其爲諸逆之根本。昭不可掩。而何幸乾斷廓然。發捕有命。其窮凶叵測之逆謀。庶可以究覈得情。快正王法。使亂臣賊子。有所懲畏矣。今者此敎。誠不勝訝惑之至。夫以龜柱陰凶之情節。罔測之罪逆。若或一刻容息於覆載之間。則其可曰國有法乎。況亂逆層生。國勢危疑之日。不可使亂本賊窟。有所假貸。以滋禍源。伏願聖明。亟寢成命焉。取進止。答曰。省箚具悉。龜柱事發捕。予意有在。還配。予意亦有在矣。
정조 1년
前忠翊將高明輝。行副護軍李命鎭。前忠壯將吳儁。前訓鍊院正鄭信達。前宣傳官尹範敍。前判官呂遇周。前縣監金必澤。前宣傳官吳璟趙麟逵。前哨官安桓。及第金麟瑞鄭忠達等疏曰。伏以。逆禶之不可一刻容貸於覆載之間者。實是一國共公之論。三司之啓。百僚之請。悉陳無餘。而終靳兪音。上下相持。神人之憤益切。宗國之憂罔涯。何殿下徒懷私恩之不忍。罔念王法之至嚴乎。國勢凜綴。人心汹懼。安危之機。間不容髮。玆敢相率沫血齊籲。伏乞聖明。廓揮乾斷。快伸王章。宗社幸甚。臣民幸甚。答曰。省疏具悉。爾等勿慼予懷。
정조 1년
壽進宮所任金尙恒金弘敬林光澤廉載成朴道淳李仁培尹得莘朴弼箕崔壽甲尹興莘朴廷鎬崔致福等疏曰。伏以。今番亂逆。千古史牒所無之變。而禶推戴之說。卽出凶賊之口。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。省疏具悉。爾等勿慼予懷。
정조 1년
明禮宮所任金綏恒徐尙進全弘敍太明喆李昌福趙東溵朴受敬鄭孝仁等疏曰。伏以。今者亂逆。實是往牒所無之變。爲臣子者誓不共戴一天。而禶出於凶賊之推戴。豈可晷刻置之於覆載之間乎。伏乞聖明。亟循群下之請。以洩神人之憤焉。答曰。爾等勿慼予懷。
정조 1년
和柔翁主房所任林得升林擎培尹宅興安一得等疏曰。伏以。今番亂逆。千古史牒所無之變。而禶推戴之說。出於凶逆之口。此實擧國臣民不共戴之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
於義宮所任李錫祚方一寧金繼洪金順侃李繼英金繼成宋廷文田有福等疏曰。伏以環。東土數千里。雖愚夫愚婦。咸知君父之讎。不共一天之戴。固是秉彝之性。則臣等以螻蟻之微。在宮掖之地。其所憂憤。思欲殄滅無類之心。當如何哉。今玆諸逆。實是亘萬古無前之凶逆。而禶名出於推戴。則豈可晷刻假息於覆載之間乎。擧國臣民。心寒膽戰。人人得以誅之。而廷臣累日請討。未蒙允從。此是宗社之罪人。而一日二日。尙稽王章。今者懲討。率普之同情。輿憤益激。玆不避猥越之誅。瀝血呼龥於天地父母之前。伏乞聖明。亟從廷臣之請。以洩神人之憤。不勝萬幸。答曰。爾等勿慼予懷。
정조 1년
淑儀房所任嚴聖弼羅泰康金聖光等疏曰。伏以。今番亂逆。千古史牒所無之變。而禶推戴之說。旣出於凶逆之口。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
義烈宮所任張益柱趙重璧全大重韓泰赫李應禧等疏曰。伏以今番亂逆。千古史牒所無之變。而禶推戴之說。旣出於凶賊之招。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
內需司書員白祥景崔相麟池宗賢金致亨李長壽田龍甲尹興莘黃德淳朴成大崔仁福洪壽泰徐忠碩崔仁大朴大純崔命甲文時曄張俊彩宋起會李性寬崔昌益兪世忠文仁謙崔得恒盧舜民崔致禧等疏曰。伏以。臣等俱是犬馬下賤。何敢仰預於國家大事。而噫嘻痛矣。秉彝之心。人皆有之。旣知君父之讎不共戴天。則今番諸賊之變。實是窮天地亘萬古所無。而逆禶之名。旣出於鞫獄之庭。則不可一日容貸於覆載之間。亦不可與此賊共戴一天矣。伏乞天地父母。廓揮乾斷。亟許廷臣之請。以洩擧國臣民之憤。千萬伏祝。答曰。爾等勿慼予懷。
정조 1년
淸璿郡主房所任姜道輝崔得默等疏曰。伏以。今番亂逆。亘萬古所無之變。而禶推戴之說。出於凶賊之口。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
淸衍郡主房所任尹興莘徐繼成等疏曰。伏以。今番亂逆。千古史牒所無之變。而禶推戴之說。旣出於凶賊之口。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
龍洞宮所任金聖郁崔得默崔道敏李命祜等疏曰。伏以。今番亂逆。亘萬古所無之變。而禶推戴之說。出於凶賊之口。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
和平翁主房所任金世輝金貞李重琦李栽春等疏曰。伏以。臣等雖至微至賤。敢將擧國共憤之忱。仰請於天地父母之下焉。罪人禶名出推戴。罪關宗社。則決不可晷刻容息於覆載之間。伏乞聖明。亟允百官三司之請。快正王法。以洩億兆民庶之憤焉。答曰。爾等勿慼予懷。
정조 1년
和順翁主房所任崔昌復崔大寬李元盛金重孝等疏曰。伏以臣雖至徵至賤。敢將擧國共憤之忱。相率仰籲於天地父母之下。噫。今番亂逆。自有天地以來未有之變也。禶名出推戴。則此實東土臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
靖嬪房所任姜世重金貞文載福閔昌慶金光禹崔道寬車大興李盛光廉興瑞等疏曰。伏以。今番亂逆。千古史牒所無之變。而禶推戴之說。旣出凶逆之口。此實擧國臣民不共戴天之讎。決不可一刻容息於覆戴之間。伏乞聖明。亟允群下之請。以洩神人之憤焉。答曰。爾等勿慼予懷。
정조 1년
延齡君房所任高祥延裵世度金夏重金甲澤等疏曰。伏以。今番亂逆。千古史牒所無之變。而禶推戴之說。旣出於凶賊之口。此實擧國臣民不共戴天之讎。決不可一刻容息於覆載之間。伏乞聖明。亟允群下之請。以洩神人之憤焉。答曰。勿慼予懷。
정조 1년
和吉翁主房所任金仁達李昌郁洪壽泰金宇采等疏曰。伏以。臣等俱是螻蟻之賤流。何敢干與於國之大事。而噫嘻痛哉。亂臣賊子何代無之。而豈有若今番諸賊之窮天地亘萬古大逆不道者乎。逆禶之名。旣出於鞫庭。則不可一刻容貸於覆載之間。亦不可與此賊。共戴一天之下矣。伏乞天地父母。廓揮乾斷。亟從群下之請。以洩擧國臣民之憤焉。千萬幸甚。答曰。爾等勿慼予懷。以下二十三行刀割
정조 1년
丁酉八月二十二日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮讀奏公事訖。上曰。捕將入來乎。國榮曰。入來於庭請矣。上曰。捕廳罪人之別無緊開者。當放送矣。國榮曰。不關於獄情者。先爲決放。似好矣。上曰。闕內巡邏。連爲申飭乎。國榮曰。連爲申飭。姑無解弛之弊矣。上曰。想像獄中景像。食不能下咽。昨日傳敎之後。禁堂能體予意云耶。國榮曰。姑無所聞而下敎雖如此。群下則不欲共戴一天而生。豈敢奉承乎。上曰。予之心事。寧欲無訛矣。仍命退。諸臣以次出。
정조 1년
丁酉八月二十二日午時。上詣孝明殿。親行晝茶禮入侍時。右承旨李義翊。左副承旨鄭民始。右副承旨徐有防。同副承旨李敬養。假注書洪仁浩。記事官徐龍輔金勉柱。以次侍立。上乘小輿。出隆孝門。詣孝明殿外幕次。具練服入就板位。俯伏哭四拜興。儀注如前。詣盥洗位盥手。陞自東階。詣尊所西向立。近侍酌酒訖。上詣香案前。北向跪。三上香獻酌。上俯伏興。降復位。俯伏哭。四拜興。儀注如前。禮畢。上還內。諸臣以次退出。
정조 1년
丁酉八月二十二日午時。上御誠正閣。左副承旨入侍時。左副承旨鄭民始。假注書洪仁浩。記事官徐龍輔金勉柱進伏訖。上曰。開城留守入侍。出榻敎賤臣承命出。與兪彦鎬偕入進伏。上曰。纔經逆變。與卿相見。無異亂離後初逢矣。彦鎬曰。臣等纂輯明義錄之後。常以逆種之未盡鋤治。不無餘憂。而亦豈料凶逆之變。至此之極乎。驚心痛骨。亦是歇後語也。上曰。諸逆之計。誠亦慘毒矣。咀呪之不足。至有懷刃潛入之謀。千古以來。豈有如許之逆謀乎。彦鎬曰。自古凶逆。雖或有稱兵犯闕者。而今此亂逆之綢繆設施。求之古今。實足所未有之變也。上曰。刺客入宮之事。雖考往牒。而豫讓後更未之聞矣。漢唐以來。亦或有如此之變乎。民始曰。漢武時。有莽何羅之變。而此乃胡人也。此外載籍未嘗有如許之逆矣。上曰。莽何羅。只是單身毒計。而今番諸賊之排布凶謀。豈莽何羅之比乎。至於女人之逆謀。尤豈不萬萬凶慘乎。彦鎬曰。臣於朝紙中。得見孝任之結案。不覺髮豎而膽悼。古今天下。豈有如此之妖逆乎。上曰。卿新自鄕上來。逆獄消息。果已傳播乎。彦鎬曰。臣聞臣母病報。暫往卽還。大抵外間。則只聞初頭扈衛之事。而末稍凶逆之變。似未及傳播矣。上曰。今番獄案。明白無疑。雖至愚迷之類。易以曉解矣。明義錄下。似當添入。今番獄事矣。彦鎬民始曰。然矣。逆變叵測。獄案無疑。其在懲討亂逆。昭布中外之道。不可不續刊於明義錄矣。上曰。明義錄篇末。固當添入。而今番逆變。係是千古所無之事。則雖至奏聞於上國。可也。國朝故事。有逆獄則必爲奏聞矣。彦鎬民始曰。聖敎至當矣。如此逆變。豈可無奏聞之擧乎。臣等之議。亦以爲不可不奏聞矣。上曰。凶逆之變。固已亘古所無。而至於百官庭請之事。實是予所不忍聞也。予覧古史。每至人倫變處。未嘗不歎息痛恨矣。豈意予身親當之哉。彦鎬曰。逆禶之名。旣入推戴。則此宗社神人之所共誅也。雖以殿下至仁惻怛之心。至有此不忍聞之敎。而三尺之王法至嚴。一時之私恩反輕。殿下豈可以終始靳許耶。惟願快斷大義。亟賜處分焉。上曰。予何忍爲此。卿勿復言也。上曰。山林疏批。已諭予意。而當此國事危懼之日。政須儒賢共濟之道。而山林之士。果有幡然之意乎。彦鎬曰。臣兄去就。姑未詳聞。而兵判俄始相見。故未及聞其兄之去就矣。上曰。兵判新除兵判。則雖以驟升爲嫌。而當此危疑之時。不得不注意矣。上曰。兵判年幾何乎。彦鎬曰。今年爲五十矣。上曰。以其年則允合陞擢矣。上曰。左右捕將修整時囚罪人罪目條件。後日入侍時持入事。注書出去分付可也。賤臣承命出傳。上命彦鎬先退。仍命承史退出。
정조 1년
丁酉八月二十二日申時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。百官庭請。如是相持。搢紳輿儓。連陳疏章。此何景像乎。實不忍堪矣。國榮曰。群下之請。尙不允從。方今國勢未知稅駕於何地。豈不悶迫乎。上曰。予於史記。讀管蔡事。嘗傷痛周公之心事。豈意予之身親當之耶。國榮曰。以周公之聖。爲宗國斷恩而伸法。此豈非聖上師法者乎。上曰。非周公之聖。而亦行周公之事乎。卿其諒予之心事也。仍命退出。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐。同副承旨李敬養坐直。注書二員未差。假注書李兢淵藥院直洪仁浩仕直。事變假注書張至顯仕。
정조 1년
李敬養。以弘文館言啓曰。本館上番校理臣李儒慶。本府推鞫時。以問事郞廳。今日晝仕出去之意。敢啓。答曰。知道。
정조 1년
又以吏曹言啓曰。成均館典籍姜大煥。長興庫奉事柳文養。恭陵參奉兪漢寬呈狀內。俱以身病甚重。勢難察任云。竝今姑改差。何如。傳曰。允。
정조 1년
又以吏曹言啓曰。寧越府使李壽勛戶奴呈狀內。矣上典昨於庭請罷歸之路。所騎顚蹶。猝然墜落。骨節違傷。腰脅牽痛。轉側須人。時月之內。萬無起動赴任之望云。病勢旣如是危重。則不可强令赴任。依例罷黜何如。傳曰。允。
정조 1년
鄭民始。以禁衛營言啓曰。本營宮城。別牌將撤巡還來之際。有一人嚼指血書於金虎門外。擧措甚爲殊常。故執捉問之。則乃前蔭官姜必敎云。移送義禁府。推問其委折。何如。傳曰。允。
정조 1년
備邊司薦望。洪益弼爲廣州府尹。
정조 1년
李亨逵。以義禁府言啓曰。因禁衛營草記。前蔭官姜必敎。移本府問其委折事允下矣。姜必敎卽爲拿囚之意。敢啓。答曰。知道。
정조 1년
左議政鄭存謙。右議政徐命善率百官啓曰。臣等忍與此賊共戴天耶。鎭日沫血。而聖批不賜開允。一日二日。今至幾日矣。一啓二啓。今至幾啓矣。嗚呼。皇天眷顧我殿下。釐以大位。爲一國神人之主。洪惟我先大王。以四百年宗廟社稷。傳于殿下。而乃有逆禶之變。則卽日宜致顯戮。而殿下欲以私恩曲保之。此豈天討有罪。五刑五用之義。亦豈祗承宗廟社稷之道乎。夫逆禶。爲賊推戴。卽王法之所必誅也。先大王如臨於上。則逆纘必不崇朝而伏法矣。今殿下一向寬貸之。尤豈不有違於先大王之遺志乎。自逆謀發覺以後。逆禶之不可一刻容置於覆載之間。卽擧國之萬口同聲。而殿下只爲私恩。不置顯戮。則四方人心。皇皇莫可維持。而國家危亡之機。迫在呼吸。臣等日日率百僚。請誅此賊。未蒙允兪而歸。則市井吏隷之賤。相與扼腕而責臣等曰。今日又未得請。臣等何辭而答乎。伏惟殿下。體皇天之明命。追先王之遺志。循萬民之輿情。亟降兪音。夬正王法。不勝幸甚。答曰。不允。
정조 1년
鶴城君楡。率諸宗啓曰。今此凶逆推戴之賊。一日不誅則有一日之憂。二日不誅則有二日之憂。國無法則已。有法則禶不可不誅也。百僚逐日盈庭。庶民相率叫閽。莫不以得請。日夕企望。而兪音終靳。擧國抑鬱。臣等忝在屬籍。抑塞痛鬱。尤如何也。今日之義。誅禶則退。而不誅則不敢退而已。伏願聖明。快揮乾斷。亟從群下之請。千萬幸甚。答曰。不允。
정조 1년
大司憲趙㻐。大司諫吳載紹。執義任觀周。司諫李謙彬。持平鄭淵淳。校理洪明浩。正言李思祚。修撰林蓍喆。修撰尹尙東。副修撰朴祐遠等啓曰。臣等之齊聲致討。殿下之一向靳兪。今八日于玆矣。王章未伸。國勢愈危。而日復一日。去益靡屈。朝則百僚齊會。便成隨例之班。夕則累啓虛撤。輒承不忍之敎。此何等時也。此何等逆也。而上下相持。其將若是而止耶。噫篤於人倫。聖人之經道也。斷以大義。聖人之達權也。從古聖人。豈不欲常守經道。而當其處變之際。不能斷以大義。則恩反掩義。爲國家之深患。故於是乎有達權之行焉。蓋亦不得已也。臣等昨伏見申飭獄官之敎。字字惻怛。句句懇至。聖人仁愛之心。譪然於辭旨之間。而第念亂源不塞則國家不安。禍根不除則宗社將危。噫。彼逆禶。旣負推戴之名。實國家之亂源也。宗社之禍根也。此政聖人捨經行權之時也。臣等豈不欲仰體殿下惻怛之盛意。而誠以膠守經道。不免恩反掩義之歸。不行達權。將致以私害公之憂也。此臣等所以鎭日守閤。連章累聒而不知止者也。何殿下徒拘親愛之情。不念國家之不安。只思全保之恩。而不恤宗社之將危也哉。伏願亟降明命。快正王法焉。答曰。不允。
정조 1년
庭請再啓曰。臣等沫血庭啓。今已數十餘遭。而天聽一向邈然。只恨臣等誠意淺薄。與逆魁尙戴一天而已。復誰尤哉。噫。亂逆何代無之。而未有若範能之窮凶極惡。而究其本則禶是也。一日留在地上。實爲國家一日之憂。故當逆招之初出也。臣等體粟骨顫。如不可一日與此賊俱生。而與此賊俱生。居然爲幾一日矣。此固莫非臣等之罪。而臣愚死罪。亦不能無憾於天地之大。殿下若認以臣等雖固請。猶可堅拒力勝而後已。則是謂今日朝廷無一介臣子也。若知國言之終不可遏。而姑且有所不忍。則引日逾時。祗足以導凶逆之勢。階國家之禍而已。思之及此。豈不凜然而寒心也。伏乞淵然深思。翻然回悟。亟降兪音。快正王法。則宗社幸甚。臣民幸甚。答曰。不允。
정조 1년
鶴城君楡。率諸宗再啓曰。亂逆不可不討。王綱不可不扶。而一日二日。上下相守。廷臣之辭竭矣。國人之憤切矣。推戴之賊。終古難貰。則逆禶之尙今容息。此何國體也。國家之常刑至重。宗社之急憂政深。殿下顧安得以私恩而廢公法。不念宗國之大計哉。伏願聖明。亟回天心。俯循群情。快正王法。以杜亂源焉。答曰。不允。
정조 1년
三司合再啓曰。臣等聚首守閤。疾聲叫閽。今幾日矣。日進五啓。連下二字之批。未蒙一兪之音。嗚呼。此何等時也。而殿下所以應之者。若是其暇豫也。殿下之拒臣等。未嘗以臣等之言爲不可也。直以不忍聞。慼予懷爲敎。臣等雖至愚極迷。豈不知聖心之有所不忍。有所慼然。而相率煩聒而不知止者。誠以殿下之不忍者。乃一己之私也。諸臣之致討者。卽宗社之賊也。夫宗社之賊。覆載之所不容。人得以誅之者。殿下有不得與焉。其可以私之乎。臣等昨伏見大臣箚批。若曰。無聖人之德。而行聖人之權。亦莫之聞也。臣等於是。竊爲慨感焉。夫殿下之所當法者。非聖人而何。臣等之所仰期者。亦豈在周公之下。而今乃曰。聖人之權。予不敢行。此程子所以愀然於宋帝之言者也。夫聖人。人倫之至也。經以處常。權以制變。乃所以爲萬世法程也。夫以周公之聖。寧無不忍之心。而斷以大義。行之不疑者。誠以宗社爲重。私恩爲輕也。所謂權者。亦豈高遠難知之事哉。不過明於輕重之別。察乎公私之分。裁之以理。斷之以義而已。今殿下所値。正如周公之時。則處變之權。捨周公奚法哉。前後諸臣之言。此非止一二。而聖批又及於此。正可以發臣等未盡之蘊。而明聖人處變之義也。玆又不避煩複。復申前言。伏乞聖明。仰體周公之達權。深念宗社之大義。亟行天討。以副群情焉。答曰。不允。
정조 1년
庭請三啓曰。臣之所以事上者。以其有分義也。國之所以御下者。以其有典憲也。分義缺則倫常斁絶。典憲墜則亂賊肆行。今日臣等之累日庭聒。不得請則不敢止者。誠欲守分義之當然。以扶倫常。咸使知典憲之斯嚴。以戢亂逆也。苟或不誅此賊。不能力爭而止。則是分義缺矣。典憲墜矣。殿下豈忍使臣等爲後世之罪人乎。噫嘻痛矣。禶之罪名。非關宗社。則殿下以愛欲生之仁。不忍加之刑之意。臣等豈不仰體。而今諸賊。以逆禶爲推戴。則是逆臣之奇貨也。爲逆臣之奇貨者。假息於覆載之間。是可曰。國有法乎。與逆臣之奇貨。共戴一天。使不得昭揭王章。則亦豈曰。臣有分乎。殿下聖學高明。此等義理。講之已熟矣。豈可以私情之不忍。不思大義之快斷耶。自古帝王。不敢以一己之私。低昻三尺之嚴。故堯曰。宥之者三。皐陶曰。殺之者三。此可見臣下公法之論。終能勝君上恩愛之偏矣。昔唐宗遭骨肉之變。猶豫未決。張說進佩刀。欲其割斷私恩。速行天討。顧今臣等之所欲獻者。只是一斷字。噫。諸賊之排鋪陰祕。黨與煩殖。國家禍機。將不知至於何境。誠不可持疑不決。滋蔓難圖也。伏願聖明。快揮乾斷。亟賜兪音。使臣分無缺。與憲無墜。以安宗社焉。答曰。不允。
정조 1년
鶴城君楡。率諸宗三啓曰。今番凶逆。實是亘古所未有者。而禍根未除。亂本猶在。今殿下乃以區區親愛之恩。掩其堂堂懲討之義。連日牢拒。惟事相持。欲使禍根亂本之賊。延晷刻之喘而逭當施之律。此豈臣等之所望於殿下者哉。伏願聖明。亟從庭臣之請。使禍本永除。國勢永鞏。千萬幸甚。答曰。不允。
정조 1년
三司合三啓曰。嗚呼。邦運不幸。亂孼層生。推戴之逆。出於近宗。懲討之擧。不容少緩。則內而搢紳百官。外而吏胥坊民。誓不與逆禶俱生也決矣。噫。以人臣而負此罪名。終至於不死者。臣等未之聞也。苟使禶而生存。則未知何許凶圖。做出何樣禍機。四百年宗社。將無稅駕之所矣。思之及此。寧不驚心而痛骨哉。私恩所拘。公法久稽。窩主尙存。亂階未滅。其將國不國而臣不臣矣。殿下之思所以全保者。適足以貽無窮之慮也。噫。一日二日。此何景色。四啓五啓。此何擧措。三尺至嚴。一息難貸。伏願斷以大義。快降兪音焉。答曰。不允。
정조 1년
庭請四啓曰。在昔聖王之御世。凡厥政刑。一惟天而已。故賊有所討。則曰。天討。亂有所誅。則曰。天誅。誅之討之。天實行之。聖王何與焉。嗚呼。今者亂逆。尙忍言哉。排布凶狡。謀議陰慘。腸連肚結。呫囁綢繆。自以爲神鬼莫聞。梟獍可逞。而帳殿天臨之下。自相吐實。自相援引。以至於推戴罔測之計。個個昭著於介然之頃。此豈人力之所能致哉。實天之保佑我聖躬。扶護我宗社而然矣。天旣保佑之扶護之。若是其勤至。則誅討之必行無疑。獨非天意之所在。而聖上之所可奉行者耶。今殿下於逆禶。乃欲以人情。參錯於天討。天誅之間。一例以懿親之恩。不忍之心。牢拒大庭鎭日之籲。王章不可屈而殿下欲屈之。輿憤不可遏。而殿下欲遏之。此固擧國之憂遑罔措。而臣等之所大懼者。不專在於王章之屈。輿憤之遏而已。或恐殿下今日之事。有拂於日監之天。殿下試思之。天之視殿下。若殿下之視臣等。如使臣等。知私恩而不知公法。懼瀆擾而不知爭執。則殿下以臣等爲何如耶。以是而推。則天之所命於殿下者。可以知之。伏乞聖上。念天誅之不容久稽。顧王章之不可終屈。快允臣等之請。以洩神人之憤焉。答曰。不允。
정조 1년
鶴城君楡。率諸宗四啓曰。臣等跡忝宗籍。義急懲討。沫血齊籲。凡今幾日。每奉批旨。輒靳兪音。聚首伏見。相顧愕眙。益不勝抑鬱之至也。噫。禶之罪犯。實關宗社。則按法之後宗社可安。此豈殿下顧私恩而蔽公法之時耶。安有人臣地處如禶。罪名如禶。而卒能容息者乎。伏願聖明。亟揮乾斷。快從盈庭之請。千萬幸甚。答曰。不允。
정조 1년
三司合四啓曰。噫嘻。爲人上而不治推戴之逆。其可曰。國有法乎。爲人臣而不討推戴之凶。其可曰。國有臣乎。禶以貴介之親。實爲諸逆之推戴者。揆以邦憲。萬無一生之理。則在臣分。雖欲不討。不可得也。在公法。雖欲不治。亦不可得也。臣等決不可導殿下於公法之外。而殿下亦將貴臣等於臣分之內。則守閤之叫。烏可已也。置辟之典。烏可緩也。此臣等所以遑遑急急。必欲準請而乃已者也。何殿下一辭靳持。必欲遂愛欲生之心。而獨不念罪當誅之義乎。上下相持。歷日因循。將至於虧臣分廢公法。則其可謂國有臣國有法乎。伏願快降一兪。以副臣民之望焉。答曰。不允。
정조 1년
庭請五啓曰。臣等日五陳啓。凡幾遭矣。雖其誠淺文拙。無足以感激天心。一團腔血。竊自披瀝到底。而每以不允之批。一例牢拒。臣等之焦隘燥鬱。轉益罔措。卽伏見奉朝賀臣金致仁箚批下者。臣等於是乎得間矣。經權之辨。殿下旣不以爲不可。則無容更贅。請以情跡二字。仰復之可乎。大抵情與跡之分。最難辨。然跡之所在。情亦隨之。未有其跡爛漫於外。而其情不流通於內者。故其跡重者。其情有不暇問也。雖以殺人之獄言之。邂逅致斃。其情非出於故犯者何限。而殺越之跡旣著。則未嘗以此而貸其死。雖尋常死囚。跡重則不問情。猶尙如此。況此人得其誅之之大逆乎。夫管蔡之流言者情也。夾叛者跡也。惟其流言之謀蓄於內。故畢竟夾叛之擧形於外。此固亂逆輩情跡之相須者也。假令流言之情未彰。而夾叛之跡先露。周公其可以無其情而不誅其跡乎。周公當日之心。但知順民心行天誅。以爲爲宗社除亂本之圖而已。何嘗以私愛而廢公法哉。推是義也。今此屬情屬跡之敎。恐非聖上之所當問也。敢竭愚見。仰復明旨。兪音之降。聚首以俟。答曰。不允。
정조 1년
三司合五啓曰。臣等俄進四啓。恭俟兪音。天聽愈邈。輿情益鬱。卽伏見奉朝賀金致仁再箚之批。則又引管蔡之事。至有情跡之諭。臣等竊以爲不然也。假使禶有管蔡之跡。而無管蔡之情。顧其罪名。卽是推戴二字。則此實管蔡之所未有也。天地之所不容也。又豈有情跡之可論也哉。雖殿下必以愛欲生之心。致勤曲爲地之敎。乃欲置之於有跡無情之科。而其於罪名之出於推戴。何哉。況周公。臣也弟也。於管蔡。猶能爲宗國斷以大義。則噫彼逆禶之罪。浮於管蔡。殿下之位。異於周公。何殿下一向靳兪。不念宗國之憂哉。伏願更加三思。以答神人之望焉。答曰。不允。
정조 1년
庭請六啓曰。臣等鎭日庭龥。天聽愈邈。此莫非臣等不忠不誠之罪也。臣等不能洞陳義理。明辨情法。使聖心幡然感悟。斷然行法。此臣不忠之罪也。臣等不能碎首殿陛。得請乃已。只傳五啓。伈伈而退。此臣等不誠之罪也。臣等負此不忠不誠之罪。實無以抗顔相率。復事煩聒。第此賊未誅。國憂轉急。則臣等不敢泯默。以重不忠之罪。此請未得。人心靡定。則臣等尤宜力爭。以贖不誠之罪也。顧今臣等之得不爲不忠不誠之罪人。惟在殿下廓揮乾斷。俯從臣言也。殿下豈忍爲一逆禶。將使臣等。盡歸不忠不誠之科乎。噫。禶乃諸賊之所推戴。而爲宗社之罪人。則人皆可得以誅之。而以殿下一時之私恩。臣等不能按法而顯戮。則臣等非但爲殿下之罪人也。祖宗神靈。洋洋在上。必將責之曰。汝旣不忠不誠。其何以贊我嗣王。天下後世之人。亦將以臣等。爲何如人也。伏乞聖明。快斷恩愛之私。亟嚴懲討之義。以正王法。以洩輿憤焉。答曰。不允。